

**РЕПУБЛИКА БЪЛГАРИЯ**

**МИНИСТЕРСКИ СЪВЕТ**

Проект

**ПОСТАНОВЛЕНИЕ № ……………**

**от ………………………… г.**

**ЗА изменение и допълнение на нормативни актове на Министерския съвет**

**Министерският съвет**

**Постанови:**

**§ 1.** В Устройствения правилник на Министерството на земеделието, храните и горите, приет с Постановление № 260 на Министерския съвет от 2019 г. (обн., ДВ, бр. 82 от 2019 г.; изм. и доп., бр. 103 от 2020 г., бр. 34 от 2022 г. и бр. 9 от 2024 г.) се правят следните изменения и допълнения:

1. В чл. 3, ал. 2, т. 10 думите „Регламент (ЕО) № 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) № 2092/91 (ОВ, L 189/1 от 20 юли 2007 г.), наричан по-нататък „Регламент (ЕО) № 834/2007“, Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (ОВ, L 343/1 от 14 декември 2012 г.), наричан по-нататък „Регламент (ЕС) № 1151/2012“ се заменят с „Регламент (ЕС) 2018/848 на Европейския парламент и на Съвета от 30 май 2018 година относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета (ОВ L 150, 14.6.2018 г.) (Регламент (ЕС) 2018/848), Регламент (ЕС) 2024/1143 на Европейския парламент и на Съвета от 11 април 2024 година относно географските означения за вина, спиртни напитки и селскостопански продукти, както и за храните с традиционно специфичен характер и незадължителните термини за качество за селскостопанските продукти, за изменение на регламенти (ЕС) № 1308/2013, (ЕС) 2019/787 и (ЕС) 2019/1753 и за отмяна на Регламент (ЕС) № 1151/2012 (OВ L, 2024/1143, 23.4.2024 г.).

2. В чл. 20, т. 2 след думите „Програмата за морско дело и рибарство 2014 – 2020 г.“ се добавя „на Стратегическия план за развитието на земеделието и селските райони на Република България за периода 2023 – 2027 г. и на Програмата за морско дело, рибарство и аквакултури 2021 – 2027 г.,“

3. В Глава трета се създава раздел VII с чл. 17а:

„Раздел VII

Служител по мрежова и информационна сигурност

Чл. 17а. (1) Служителят по мрежова и информационна сигурност е на пряко подчинение на министъра с цел пряко информиране за състоянието и проблемите в мрежовата и информационната сигурност, като следи за спазване на вътрешните правила по мрежова и информационна сигурност за дейности, които са свързани с администриране, експлоатация и поддръжка на хардуер и софтуер и за прилагането на законите, подзаконовите нормативни актове, стандартите и политиките в тази област.

(2) Служителят по мрежова и информационна сигурност:

1. ръководи, координира и организира дейностите, които са свързани с постигане на високо ниво на мрежова и информационна сигурност на министерството, в съответствие с нормативната уредба, политиките и целите в тази област;

2. консултира ръководството на МЗХ във връзка с мрежовата и информационната сигурност;

3. участва в изготвянето на политики, правила, процедури, планове за справяне с инциденти и други относими документи, които са свързани с мрежовата и информационната сигурност;

4. ръководи периодичните оценки на рисковете за мрежовата и информационната сигурност;

5. периодично (не по-малко от веднъж годишно) изготвя доклади за състоянието на мрежовата и информационната сигурност и ги представя на министъра;

6. (при възникване на инцидент уведомява Центъра за реагиране при инциденти CERT България в сроковете и по реда на Закона за киберсигурност;

7. води регистър на инцидентите;

8. участва в проверки за актуалността на плановете за справяне с инциденти и плановете за действия в случай на аварии, бедствия или други форсмажорни обстоятелства, като анализира резултатите от тях и предлага изменение на плановете, ако е необходимо;

9. анализира инцидентите с мрежовата и информационната сигурност и причините за възникването им и предлага мерки за намаляването и предотвратяването им;

10. следи за актуализиране на използвания софтуер и фърмуер;

11. следи за появата на нови киберзаплахи, като предлага мерки за противодействието им;

12. предлага и координира обучения във връзка с мрежовата и информационната сигурност;

13. сътрудничи при провеждане на одити, проверки и анкети и осъществява взаимодействие с други администрации, организации и експерти, които работят в областта на информационната сигурност;

14. предлага санкции за лицата, които са нарушили мерките за мрежовата и информационната сигурност.“.

4. В чл. 24:

а) в т. 1 думите „Актуализираната стратегия за развитието на електронното управление в Република България (2019 - 2023)“ се заменят с „актуализираната Стратегия за развитието на електронното управление в Република България 2019 – 2025“.

б) в т. 4 думите „Съвета по електронно управление към Държавната агенция за електронно управление“ се заменят със „Съвета по цифрово десетилетие към Министерството на електронното управление“.

в) създава се т. 21:

22. координира и контролира техническото поддържане на българската и английската версия на официалната интернет страница на министерството.

5. В чл. 30 се създава т. 22:

„22. степенува, обобщава, проверява, обработва и предава на Разплащателната агенция еднократно или на етапи данни за регистрираните правни основания за ползване на земеделски земи.“

6.В чл. 31:

а) в т. 1 думите „Правилника за реда за упражняване правата на държавата в търговските дружества с държавно участие в капитала“ се заменят със „Закона за публичните предприятия и Правилника за прилагане на Закона за публичните предприятия“.

б) в т. 5 се създава изречение второ: „извършва оценки на изпълнението на бизнес програмите, съгласно чл. 16, ал. 4 от Правилника за прилагане на Закона за публичните предприятия“.

7. В чл. 32:

а) досегашният текст на т. 1 става ал. 1 и в нея:

аа) в основния текст след думите „организации на производители“ се добавя „в т. ч:“;

бб) досегашните т. 2 – 7 стават съответно т. 1 – 6;

вв) досегашната т. 8 става т. 7 и след думите „организации на производители,“ се добавя „групи на производители,“;

гг) досегашната т. 9 става т. 8 и в нея след думите „организации на производители,“ се добавя „групи на производители, асоциации на организации на производители и междубраншови организации“;

дд) досегашната т. 10 става т. 9 и се изменя така:

„9. подпомага министъра при прилагане на политиката на ЕС за защита срещу нелоялните търговски практики“;

ее) досегашната т. 11 става т. 10 и се изменя така:

„10. подпомага министъра при провеждане на групи за наблюдение на промоционални програми;“;

жж) точки 12, 13, 14, 15, 16 и 17 се отменят;

б) създава се ал. 2:

„(2) Дирекция „Пазарни мерки и организации на производители“ е част от Управляващия орган на Стратегическия план за развитието на земеделието и селските райони на Република България за периода 2023 – 2027 г. (СПРЗСР 2023 – 2027 г.) и изпълнява функциите, определени в Решение № 97 на Министерския съвет от 2023 г. за определяне на Управляващ орган на Стратегическия план за развитие на земеделието и селските райони на Република България за периода 2023 – 2027 г. Дирекцията отговаря за програмирането, управлението и изпълнението на СПРЗСР 2023 – 2027 г. в частта, финансирана по Европейски фонд за гарантиране на земеделието по отношение на интервенциите в сектора на плодовете и зеленчуците, лозаро-винарския сектор и в сектора на млякото и млечните продукти по ефикасен, ефективен и коректен начин, в т.ч.:

1. разработва и изменя СПРЗСР 2023 – 2027 г. по отношение на интервенциите в сектора на плодовете и зеленчуците, лозаро-винарския сектор и в сектора на млякото и млечните продукти, финансирани от ЕФГЗ;

2. осъществява преговорния процес със службите на ЕК във връзка с одобряването и измененията на СПРЗСР 2023 – 2027 г., при координация с дирекциите, посочени в Решение № 97 на Министерския съвет от 2023 г.;

3. разработва нормативни актове за прилагане на СПРЗСР 2023 – 2027 г. по чл. 66 във връзка с чл. 70, ал. 2, т. 3 от Закона за подпомагане на земеделските производители;

4. осъществява, в координация с дирекциите, част от Управляващия орган, контрол на процеса по изпълнението на делегираните на Държавен фонд „Земеделие“ функции по отношение на интервенциите в сектора на плодовете и зеленчуците, лозаро-винарския сектор и в сектора на млякото и млечните продукти, в т.ч. по функционирането на подходяща електронна система за събиране и обработване на информация за мониторинг на СПРЗСР 2023 – 2027 г.;

5. прилага корективни мерки и действия в съответствие с констатирани от външни и вътрешни контролни органи пропуски, слабости и нередности в нормативната уредба за прилагане на СПРЗСР 2023 – 2027 г.;

6. осигурява в координация с дирекциите, част от Управляващия орган, необходимата на Държавен фонд „Земеделие“ информация за обезпечаване на ефективното изпълнение на СПРЗСР 2023 – 2027 г.;

7. участва в работата на мониторинговия комитет на СПРЗСР 2023 – 2027 г., в провеждането на неговите заседания и подготвя нужните данни и анализи за работата му, в т.ч. на постоянните работни групи/подкомитети към него;

8. участва в изготвянето на доклади за качеството на изпълнението на СПРЗСР 2023 – 2027 г., съвместно с Държавен фонд „Земеделие“ и дирекциите, посочени в Решение № 97 на Министерския съвет от 2023 г. Съдържащата се в доклада ключова качествена информация се изготвя в координация с Държавен фонд „Земеделие“ и с дирекциите, част от Управляващия орган, а ключовата количествена информация се предоставя от Държавен фонд „Земеделие“. След одобряването им от мониторинговия комитет, докладът за качеството на изпълнението се предоставя на ЕК в сроковете, посочени в нормативни актове от правото на ЕС;

9. разработва политики за управление на средствата от ЕФГЗ за следващия програмен период;

10. за осъществяване на функциите по прилагане на СПРЗСР 2023 – 2027 г. участва в изготвянето на процедурни правила за работа и координация, включително за функционирането на системата за докладване, въведена за целите на годишния доклад за качеството на изпълнението.

11. участва в дейности на министерството по управление на средства от ЕФГЗ, включително по наблюдението, оценката, отчета и публичността на СПРЗСР 2023 – 2027 г. до неговото приключване.“.

8. В чл. 33:

а) досегашният текст става ал. 1 и в нея:

aа) в т. 1 думите „и системата на кръстосаното съответствие“ се заличават;

бб) в т. 2 думата „изготвя“ се заменя с „участва в изготвянето на“;

вв) точка 3 се изменя така:

„3. изготвя и изменя интервенциите под формата на директни плащания, както и свързаните с тях условия за подпомагане, включени в Стратегическия план, съгласно законодателството на ЕС“;

гг) в т. 4 думите „и съгласува“ се заличават, а думите „на схемите и мерките за директно подпомагане на земеделските производители“ се заменят с „и за индикатори за изпълнение на интервенциите под формата на директни плащания, включени в Стратегическия план“;

дд) в т. 5 думите „и с прилагането на системата на кръстосаното съответствие“ се заменят с „както и с прилагането на Стратегическия план“;

ее) точка 6 се изменя така:

„6. оказва методическа помощ и предоставя необходимата информация на Държавен фонд "Земеделие"-Разплащателна агенция и на дирекциите в министерството за прилагането на интервенциите под формата на директни плащания в Стратегическия план“;

жж) точка 7 се изменя така:

„7. участва в процеса по одобрение на измененията на Стратегическия план от Европейската комисия по отношение на интервенциите под формата на директни плащания, както и на свързаните с тях условия за подпомагане“;

зз) точка 10 се изменя така:

„10. осигурява информация и разработва ръководства и методики за условията за получаване на директно подпомагане на земеделските производители“;

ии) точка 11 се изменя така:

„11. изготвя заповеди на министъра за определяне размера на подпомагане по интервенциите за директни плащания и преходната национална помощ“;

кк) създават се т. 12 и 13:

„12. прилага корективни мерки и действия в съответствие с констатирани при одитни и други проверки от външни и вътрешни контролни органи пропуски, слабости и нередности, свързани с директните плащания;

13. осъществява взаимодействие и координация с второстепенните разпоредители с бюджет към министъра и поддържа контакти със заинтересованите браншови организации по въпроси, свързани с директното подпомагане на земеделските производители.“;

б) създава се ал. 2:

„(2) Дирекция „Директни плащания“ е част от Управляващия орган на Стратегическия план за развитието на земеделието и селските райони на Република България за периода 2023 – 2027 г. и изпълнява функциите, определени в Решение № 97 на Министерския съвет от 2023 г. за определяне на Управляващ орган на Стратегическия план за развитие на земеделието и селските райони на Република България за периода 2023 – 2027 г. Дирекцията отговаря за програмирането, управлението и изпълнението на СПРЗСР 2023 – 2027 г. в частта, финансирана по Европейския фонд за гарантиране в земеделието по ефикасен, ефективен и коректен начин, в т.ч.:

1. участва в изготвянето на предварителни оценки за подобряване на качеството на Стратегическия план по отношение на директните плащания;

2. участва в изготвянето на оценки на Стратегическия план по отношение на директните плащания през периода на изпълнение и на последващи оценки;

3. участва в изготвянето на годишен доклад за качеството на изпълнението на Стратегическия план по отношение на директните плащания;

4. предоставя на Комитета за наблюдение на Стратегическия план и на Европейската комисия информацията и документите, свързани с директните плащания, необходими за мониторинг на изпълнението на Стратегическия план;

5. участва в срещи с Европейската комисия за преглед на качеството на изпълнението на Стратегическия план;

6. изготвя документи и участва в Комитета за наблюдение на изпълнението на Стратегическия план;

7. осъществява контрол на изпълнението на делегираните на ДФЗ-РА функции;

8. участва в популяризирането на директното подпомагане на земеделските производители по Стратегическия план, включително чрез националната мрежа по ОСП, като информира земеделските стопани, браншовите организации, икономическите и социалните партньори и широката общественост за възможностите за предоставяне на подкрепа и за правилата за получаване на финансиране.“

9. В чл. 34:

а) в т. 1 думите „схеми и мерки“ се заменят със „схеми, мерки и интервенции от Стратегическия план“.

б) в т. 8 думите „схеми и мерки“ се заменят със „схеми, мерки и интервенции от Стратегическия план“.

в) в т. 13 думата „осъществява“ се заменя с „подпомага“.

г) създава се т. 14:

„14. подпомага дейността на дирекциите в министерството, изпълняващи функцията на Управляващ орган на Стратегическия план, в рамките на своята компетентност, съгласно РМС № 97 от 2023 г.“

10.В чл. 35:

а) точка 1 се отменя.

б) точки 2 и 3 се изменят така:

„2. анализира икономическите показатели за състоянието и тенденциите на развитие на отрасъл Селско стопанство на базата на статистически данни и други информационни източници;

3. извършва анализ на външни и вътрешни фактори на влияние върху отрасъла и оценка на рисковете от тях с цел вземането на оперативни решения;“;

в) в т. 4 думите „предвижда тенденции за развитие“ и „конкретен“ се заличават, а думата „документ“ се заменя с „документи на национално ниво“;

г) в т. 5 думата „сектор“ се заменя с „отрасъл“.

д) в т. 6 след думата „заложени“ се добавя в „национални стратегии, програми и планове“, а след „отрасъл“ се поставя точка и текста до края се заличава.

е) в т. 7 думата „сектор“ се заменя с „отрасъл“, а накрая се добавя. „чрез СПРЗСР 2023-2027 г.“;

ж) точка 8, 9 и 10 се изменят така:

„8. подпомага дефинирането на годишните цели на администрацията на министерството по чл. 33а от Закона за администрацията и изготвя отчет за тяхното изпълнение; координира дейностите по осигуряване на съответствие и съгласуваност на годишните цели на второстепенните разпоредители с бюджет с целите на администрацията на министерството;

9. изготвя икономически анализи, прогнози и оценки с цел подпомагане процеса на вземане на политически решения в областта на земеделието;

10. разработва и разпространява информация за ситуацията на пазарите на основни селскостопански продукти и изготвя анализи за тяхното развитие в подкрепа на вземането на бизнес решения от стопанските субекти в отрасъла;

з) в т. 12 думите „осъществява наблюдение и анализ на“ се заменят с „наблюдава“, думата „земеделски“ се заменя със „селскостопански“, а след „продукти“ се поставя точка и текста до края се заличава.

и) точка 13 се изменя така:

„13. извършва оценка на степента на насищане на вътрешното потребление от местно производство въз основа на данни за предлагането и потреблението в страната на основни селскостопански и хранителни продукти.

к) в т. 14 след думата „наблюдение“ се добавя „и анализира“, предлогът „на“ се заличава, след думата „основни“ се добавя „селскостопански и“, а накрая се добавя „в това число и факторите за тяхното изменение“.

л) в т. 15 след абревиатурата „ЕК“ се добавя „за определени селскостопански продукти“.

11. В чл. 36 се създава т. 16:

„16. подпомага дейността на дирекциите в министерството, изпълняващи функцията на Управляващ орган на Стратегическия план, в рамките на своята компетентност, съгласно РМС № 97 от 2023 г.“

12. В чл. 37:

а) в т. 10 след думата „земеделието“ се добавя „храните“.

б) създават се т. 23 и 24:

„23. подпомага министъра и Управляващия орган на Стратегическия план чрез осъществяване на комуникация, писмена или по електронен път, със службите на Генерална дирекция „Земеделие и развитие на селските райони“ към Европейската комисия във връзка с дейностите по прилагане на СПРЗСР, и чрез лингвистично и техническо обезпечаване на кореспонденцията със съответните структури в/извън страната.

24. подпомага министъра и УО на СПРЗСР при изготвяне на позиции, законови, подзаконови, презентации и комуникационни материали във връзка с дейностите по прилагане на СПРЗСР.“.

13. В чл. 38:

а) в ал. 1 т. 11 се отменя.

б) създават се ал. 3, 4, 5, 6 и 7:

„(3) Дирекция „Развитие на селските райони“ е част от Управляващия орган на Стратегическия план за развитието на земеделието и селските райони на Република България за периода 2023 – 2027 г. (СПРЗСР 2023 – 2027 г.) и изпълнява функциите, определени в Решение № 97 на Министерския съвет от 2023 г. за определяне на Управляващ орган на Стратегическия план за развитие на земеделието и селските райони на Република България за периода 2023 – 2027 г. Управляващият орган отговаря за програмирането, управлението и изпълнението на СПРЗСР 2023 – 2027 г. в частта, финансирана по Европейски земеделски фонд за развитие на селските райони по ефикасен, ефективен и коректен начин, в т.ч.:

1. разработва и изменя СПРЗСР 2023 – 2027 г. по отношение на интервенциите и техническа помощ, финансирани от Европейския земеделски фонд за развитие на селските райони;

2. осъществява преговорния процес със службите на ЕК във връзка с одобряването и измененията на СПРЗСР 2023 – 2027 г., при координация с дирекциите, посочени в Решение № 97 на Министерския съвет от 2023 г.;

3. разработва нормативни актове за прилагане на СПРЗСР 2023 – 2027 г. по чл. 67 във връзка с чл. 70, ал. 2 от Закона за подпомагане на земеделските производители, базирани на земеделска земя и животни;

4. разработва нормативни актове за прилагане на СПРЗСР 2023 – 2027 г. по чл. 68 от Закона за подпомагане на земеделските производители, и документите по прилагането на интервенциите и техническа помощ, финансирани от ЕЗФРСР;

5. организира осъществяването на оценката на постъпилите заявления за подпомагане и договорирането на интервенции, които не са делегирани за прилагане на Държавен фонд „Земеделие“ на основание Договор за делегиране на функции по изпълнение на СПРЗСР 2023 – 2027, и „Техническа помощ“;

6. осъществява, в координация с дирекциите, част от Управляващия орган, контрол на процеса по изпълнението на делегираните на Държавен фонд „Земеделие“ функции, в т.ч. по функционирането на подходяща електронна система за събиране и обработване на информация за мониторинг на СПРЗСР 2023 – 2027 г.;

7. прилага корективни мерки и действия в съответствие с констатирани от външни и вътрешни контролни органи пропуски, слабости и нередности в нормативната уредба за прилагане на СПРЗСР 2023 – 2027 г.;

8. отговаря за прилагането на подхода „Водено от общностите местно развитие“ (ВОМР);

9. организира и участва в Комитета за координация на ВОМР за периода 2021 – 2027 г.;

10. гарантира, че на бенефициентите и другите отговорни органи, ангажирани по изпълнението на СПРЗСР 2023 – 2027 г., са информирани за задълженията си, произтичащи от предоставянето на помощта, поддържат отделна счетоводна система или подходящо счетоводно отчитане, свързани с плана, и са наясно с изискванията за предоставянето на данни на Управляващия орган и записването на всички продукти и резултати;

11. осигурява в координация с дирекциите, част от Управляващия орган, необходимата на Държавен фонд „Земеделие“ информация за обезпечаване на ефективното изпълнение на СПРЗСР 2023 – 2027 г.;

12. координира съвместно с дирекциите, част от Управляващия орган, работата на мониторинговия комитет на СПРЗСР 2023 – 2027 г., организира и участва в провеждането на неговите заседания и подготвя нужните данни и анализи за работата му, в т.ч. на постоянните работни групи/подкомитети към него;

13. изготвя доклади за качеството на изпълнението на СПРЗСР 2023 – 2027 г., съвместно с Държавен фонд „Земеделие“ и дирекциите, посочени в Решение № 97 на Министерския съвет от 2023 г. Съдържащата се в доклада ключова качествена информация се изготвя в координация с Държавен фонд „Земеделие“ и с дирекциите, част от Управляващия орган, а ключовата количествена информация се предоставя от Държавен фонд „Земеделие“. След одобряването им от мониторинговия комитет, докладът за качеството на изпълнението се предоставя на ЕК в сроковете, посочени в европейското законодателство;

14. изпълнява функциите на звено за управление на Национална мрежа по Обща селскостопанска политика, включително възлага функции по изпълнение на дейностите на Национална мрежа по Обща селскостопанска политика;

15. изпълнява в координация с дирекциите, част от Управляващия орган, и всички други функции на Управляващ орган на СПРЗСР 2023 – 2027 г., произтичащи от приложимото право на ЕС и от националното законодателство, като:

а) организира и координира работата по изготвянето на програмни документи за развитие на земеделието и селските райони;

б) осъществява координация с програмите, финансирани от Европейските структурни и инвестиционни фондове и други инструменти и инициативи на ЕС през периода 2021 – 2027 г.;

16. разработва политики за управление на средствата от ЕЗФРСР за следващия програмен период;

17. разработва и контролира финансови инструменти, които се изпълняват със средства от ЕЗФРСР;

18. организира и координира работата по изготвяне на национално законодателство по прилагане на инструментите за управление на риска в земеделието, съвместно с дирекциите, посочени в Решение № 97 на Министерския съвет от 2023 г.

(4) За осъществяване на функциите по прилагане на СПРЗСР 2023 – 2027 г. дирекциите, определени за Управляващ орган с Решение № 97 на Министерския съвет от 2023 г. за определяне на Управляващ орган на Стратегическия план за развитие на земеделието и селските райони на Република България за периода 2023 – 2027 г., съгласувано с дирекция „Биологично производство“, дирекция „Растениевъдство“, дирекция „Държавни помощи и регулации“ и дирекция „Идентификация на земеделските парцели“, изготвят процедурни правила за работа и координация, включително за функционирането на системата за докладване, въведена за целите на годишния доклад за качеството на изпълнението.

(5) Дирекция „Развитие на селските райони“ организира и координира и другите дейности на министерството по управление на средства от ЕЗФРСР, включително по наблюдението, оценката, отчета и публичността на СПРЗСР 2023 – 2027 г. до неговото приключване.“.

(6) Дирекция „Развитие на селските райони“ изпълнява функциите на структура за наблюдение и докладване за проект „Фонд за насърчаване на технологичния и екологичен преход на селското стопанство" по компонент „Устойчиво селско стопанство" от Националния план за възстановяване и устойчивост на Република България.

(7) Дирекция „Развитие на селските райони“ участва в подготовката на елементи от Социалния план за климата на Република България съгласно Постановление № 24 от 2025 г. за организация и координация на подготовката на Социалния план за климата на Република България и за определяне на органите и структурите, отговорни за неговата подготовка и управление и на техните основни функции (обн. ДВ. бр. 31 от 2025 г.) и в управление на инвестиции, за които е предвидено в акт на Министерския съвет.“.

14.В чл.39:

а) досегашния текст става ал. 1 и в нея:

аа) в основния текст в изречение първо накрая се добавя „и на Програмата за морско дело, рибарство и аквакултури 2021 – 2027 (ПМДРА).;

бб) в т. 1 накрая се добавя и ПМДРА;

вв) точка 2 се изменя така:

„2. изготвя и след като бъдат одобрени прилага подходящите процедури и критерии за подбор на проектни предложения по ПМДР и ПМДРА;“.;

гг) в т. 3 думите „проверки на място, до сключване на административен договор за предоставяне на безвъзмездна финансова помощ“ се заменят с „разработва документите по чл. 26, ал. 1 от Закона за управление на средствата от Европейските фондове при споделено управление, организира оценката на постъпилите проектни предложения, извършва проверки на място, сключва административни договори за предоставяне на безвъзмездна финансова помощ;“.;

дд) в т. 6 след думата „заседания“ се добавя „организира и провежда писмени процедури за неприсъствено вземане на решения“, а думите „в т.ч. на постоянните работни групи към него“ се заличават.;

ее) в т. 7 думите „по чл. 12 от ПМС № 161 от 2016 г.“ се заменят с „за програмен период 2021 – 2027 г.“.;

жж) в т. 8 след думите „ПМДР за периода 2014 - 2020 г.“ се добавя „ и ПМДРА за периода 2021 – 2027“.;

зз) в т. 9 думите „информираност и публичност“ се заменят с „информация, комуникация и публичност по отношение на Европейския фонд за морско дело, рибарство и аквакултури (ЕФМДРА), на действията, предприети по ЕФМДРА, и на получените резултати“.;

ии) точка 10 се изменя така:

„10. съставя и след одобрение от Комитета за наблюдение изпраща до службите на Европейската комисия годишни доклади за напредъка и последен годишен доклад за изпълнението на ПМДРА;“.;

кк) в т. 11 след думата „дело“ съюзът „и“ се заличава, накрая се добавя „и аквакултурите“.;

лл) в т. 12 думите „Структурните фондове и Кохезионния фонд на ЕС в Република България (ИСУН 2020)“ се заменят с „Европейските фондове при споделено управление (ИСУН)“.;

мм) точка 13 се изменя така:

„13. осъществява комуникация и координация с Европейската комисия за цялостното управление на ПМДРА с оглед на изпълнението на нейните цели и постигането на резултати, в т.ч. въвежда, преглежда и актуализира данните по изпълнението на ПМДРА в Компютризираната информационна система за обмен на данни на ЕК - SFC 2021;“.;

нн) точка 15 се изменя така:

„15. въвежда ефективни и пропорционални мерки и процедури за борба с измамите, като взема предвид установените рискове при управлението и изпълнението на ПМДРА;“.;

оо) точка 16 се изменя така:

„16. предприема всички необходими действия за предотвратяване, откриване, коригиране и докладване на нередности, включително измами;“.;

пп) в т. 17 след думата „законосъобразност“ се добавя „и за спазване принципите на свободна и лоялна конкуренция, равнопоставеност, спазване на основните права и недопускане на дискриминация;“.;

рр) в т. 18 думите „организира и“ се заличава, а накрая се добавя „и периода 2021 – 2027“.;

сс) точка 19 се изменя така:

„19. докладва за нередности в съответствие с критериите за определяне на случаите на нередности, които следва да бъдат докладвани, данните, които трябва да бъдат предоставени, и формата за докладване;“.;

тт) точка 20 се изменя така:

„20. защитава бюджета на Съюза и прилага финансови корекции чрез отмяна изцяло или частично на подкрепата от ЕФМДРА за дадена операция или програмата, когато бъде установено, че декларираните пред Комисията разходи са нередовни;“.

б) създава се ал. 2:

„(2) Дирекцията по ал. 1 организира и координира и другите дейности по управление на средствата от Европейския фонд за морско дело и рибарство до приключване на Програмата за морско дело и рибарство 2014 – 2020 г.“.

15. В чл. 42 се създават т. 18, 19, 20 и 21:

„18. поддържа регистър на розопроизводителите, розопреработвателите, обектите за производство на продукти от цвят на маслодайна роза и на насажденията от маслодайна роза;

19. участва в изготвянето на Програмата от мерки за ограничаване и предотвратяване на замърсяването с нитрати от земеделски източници в уязвимите зони, на Правилата за добра земеделска практика за опазване на водите от замърсяване с нитрати от земеделски източници и в заседанията на Комитета за адаптиране към научно-техническия прогрес и прилагане на директивата за опазване на водите от замърсяване, причинено от нитрати от селскостопански източници;

20. участва в изготвянето на заповед за условията за прилагане на стандартите за добро земеделско и екологично състояние съгласно чл. 12 от Регламент (ЕС) 2021/2115 и Стратегическия план, ръководство за прилагане на законоустановените изисквания за управление по приложение III на Регламент (ЕС) 2021/2115 и методика за прилагане на предварителните условия, която включва правила за определяне на намаленията на плащанията при неспазване на изискванията на стандартите за добро земеделско и екологично състояние и законоустановените изисквания за управление.

21. подпомага дейността на дирекциите в министерството, изпълняващи функцията на Управляващ орган на Стратегическия план, в рамките на своята компетентност, съгласно РМС № 97 от 2023 г.“.

16. В чл. 43:

а) в т. 4 накрая се добавя „и предоставя на ДФЗ цифрови географски данни за площи върху, които се прилагат правилата за биологично производство и информация от регистъра по чл. 16а, ал. 1 от ЗПООПЗПЕС във връзка със заявления от кандидати по схеми и интервенции по ЕЗФРСР от СПРЗСР и тяхната оторизация“;

б) в т. 6 думите „Регламент (ЕО) № 834/2007 на Съвета от 2007 г. относно биологичното производство и етикетирането на биологични продукти и за отмяна на Регламент (ЕИО) № 2092/91 (ОВ, L 189 от 28 юни 2007 г.) и Регламент (ЕО) № 889/2008 на Комисията от 5 септември 2008 г. за определяне на подробни правила за прилагането на Регламент (ЕО) № 834/2007 на Съвета относно биологичното производство и етикетирането на биологични продукти по отношение на биологичното производство, етикетирането и контрола (ОВ, L 250 от 18 септември 2008 г.)“ се заменят с „Регламент (ЕС) 2018/848“.

в) в т. 8 в основния текст след думата „регистри“ се добавя „които са необходими и за осъществяване на функциите по прилагане на СПРЗСР 2023 – 2027 г.“;

г) в т. 9 думите „чл. 27, параграф 5 от Регламент (ЕО) № 834/2007 на Съвета“ се заменят с „чл. 40 от Регламент (ЕС) 2018/848“;

д) в т. 15 думите „чл. 92г от Регламент (ЕО) № 889/2008 на Съвета“ се заменят с „чл. 41 от Регламент (ЕС) 2018/848“;

е) в т. 18 думите „Регламент (ЕО) № 834/2007 на Съвета“ се заменят с „чл. 51 от Регламент (ЕС) 2018/848, Приложение III от Регламент за изпълнение (ЕС) 2020/464 на Комисията и чл. 109-113 от Регламент (ЕС) 2017/625“.

ж) създава се т. 21:

21. подпомага дейността на дирекциите в министерството, изпълняващи функцията на Управляващ орган на Стратегическия план, в рамките на своята компетентност, съгласно РМС № 97 от 2023 г.“.

17. В чл. 44:

а) досегашния текст става ал. 1 и в нея:

аа) в т. 1 след думите „държавната политика“ се добавя „ОСП в областта на“;

бб) в т. 7 думите „на Съвета за наблюдение на производството на суровини и храни от краве мляко“ се заличават.;

вв) в т. 13 думите „според метода на отглеждане и за максималния капацитет на предприятията“ се заменят със „с максималния капацитет на предприятията и на произведеното количество яйца с черупки според метода на отглеждане“;

гг) точка 14 се отменя;

дд) в т. 16 думите „и на Плана за действие към Стратегията за В и К 2014-2023 г.“ се заличават.

б) създава се ал. 2:

(2) Дирекция „Животновъдство“ е част от Управляващ орган на Стратегическия план за развитие на земеделието и селските райони на Република България за периода 2023 – 2027 г. по отношение на интервенциите в сектора на пчеларството по чл. 55 от Регламент (ЕС) 2021/2115 и изпълнява функциите, определени в Решение № 97 на Министерския съвет от 2023 г. за определяне на Управляващ орган на Стратегическия план за развитие на земеделието и селските райони на Република България за периода 2023 – 2027 г. Дирекцията отговаря за програмирането, управлението и изпълнението на СПРЗСР 2023 – 2027 г. в частта на пчеларството, животновъдството и хуманното отношение към животните в т.ч:

1. разработва и изменя СПРЗСР 2023 – 2027 г. по отношение на интервенциите в пчеларството;

2. осъществява преговорния процес със службите на ЕК във връзка с одобряването и измененията на СПРЗСР 2023 – 2027 г., при координация с дирекциите, посочени в Решение № 97 на Министерския съвет от 2023 г.;

3. разработва нормативни актове за прилагане на СПРЗСР 2023 – 2027 г. по чл. 66 във връзка с чл. 70, ал. 2, т. 3 от Закона за подпомагане на земеделските производители;

4. осъществява, в координация с дирекциите, част от Управляващия орган, контрол на процеса по изпълнението на делегираните на Държавен фонд „Земеделие“ функции по отношение на интервенциите в сектора на пчеларството, в т.ч. по функционирането на подходяща електронна система за събиране и обработване на информация за мониторинг на СПРЗСР 2023 – 2027 г.;

5. прилага корективни мерки и действия в съответствие с констатирани от външни и вътрешни контролни органи пропуски, слабости и нередности в нормативната уредба за прилагане на СПРЗСР 2023 – 2027 г.;

6. осигурява в координация с дирекциите, част от Управляващия орган, необходимата на Държавен фонд „Земеделие“ информация за обезпечаване на ефективното изпълнение на СПРЗСР 2023 – 2027 г.;

7. участва в работата на мониторинговия комитет на СПРЗСР 2023 – 2027 г., в провеждането на неговите заседания и подготвя нужните данни и анализи за работата му, в т.ч. на постоянните работни групи/подкомитети към него;

8. участва в изготвянето на доклади за качеството на изпълнението на СПРЗСР 2023 – 2027 г., съвместно с Държавен фонд „Земеделие“ и дирекциите, посочени в Решение № 97 на Министерския съвет от 2023 г. Съдържащата се в доклада ключова качествена информация се изготвя в координация с Държавен фонд „Земеделие“ и с дирекциите, част от Управляващия орган, а ключовата количествена информация се предоставя от Държавен фонд „Земеделие“. След одобряването им от мониторинговия комитет, докладът за качеството на изпълнението се предоставя на ЕК в сроковете, посочени в нормативни актове от правото на ЕС;

9. за осъществяване на функциите по прилагане на СПРЗСР 2023 – 2027 г. участва в изготвянето на процедурни правила за работа и координация, включително за функционирането на системата за докладване, въведена за целите на годишния доклад за качеството на изпълнението.

18. В чл. 44а:

а) точка 6 се отменя;

б) точка 13 се отменя.

19. В Приложението към чл. 11, ал. 2:

а) в наименованието числото „657“ се заменя с „668“;

б) след ред „Инспекторат“ се създава ред:

„Служител по мрежова и информационна сигурност 1“

в) на ред дирекция „Растениевъдство“ числото „14“ се заменя със „17“

г) на ред дирекция „Хидромелиорации“ числото „15“ се заменя с „22“.

**§ 2.** В Постановление № 125 на Министерския съвет от 2006 г. за приемане на Устройствен правилник на Министерството на земеделието и храните (обн., ДВ, бр. 48 от 2006 г.; изм. и доп., бр. 15, 62 и 77 от 2007 г., бр. 71, 76 и 83 от 2008 г., бр. 3, 42, 84 и 90 от 2009 г., бр. 4, 22, 41, 84 и 101 от 2010 г., бр. 9, 15, 49, 50, 52, 59 и 72 от 2011 г., бр. 14, 48, 84 и 103 от 2012 г., бр. 77 от 2013 г., бр. 29, 50 и 68 от 2015 г., бр. 12, 32, 62, 71 и 76 от 2016 г., бр. 55 и 94 от 2017 г., бр. 66 и 104 от 2018 г., бр. 20 от 2020 г., бр. 25 от 2021 г., бр. 25 от 2022 г., бр. 101 от 2023 г., бр. 9 и 46 от 2024 г.) в приложението към чл. 2, ал. 3 се правят следните изменения:

1. В т. 7 числото „54“ се заменя с „51“.

2. В т. 11 числото „142“ се заменя със „141“.

2. В т. 16 числото „65“ се заменя с „60“.

3. В т. 22 цифрата „3“ се заменя с „1“.

**Заключителна разпоредба**

**§ 3.** Постановлението влиза в сила от 1-во число на месеца, следващ месеца на обнародването му в „Държавен вестник“.

**МИНИСТЪР-ПРЕДСЕДАТЕЛ:**

**РОСЕН ЖЕЛЯЗКОВ**

**ГЛАВЕН СЕКРЕТАР НА МИНИСТЕРСКИЯ СЪВЕТ:**

**ГАБРИЕЛА КОЗАРЕВА**

|  |  |
| --- | --- |
| **Главен секретар на Министерството на земеделието и храните:** |  |
| **Директор на дирекция „Правни дейности и законодателство на Европейския съюз“, Министерство на земеделието и храните:** |  |